b'\n_START_ARTICLE_\nBernard Ntuyahaga\n_START_SECTION_\nSotilasura ja sotarikokset\n_START_PARAGRAPH_\nNtuyahaga aloitti upseerikoulun Kigalissa vuonna 1972. Ruandan kansanmurhan alkaessa, vuonna 1994, Ntuyahaga oli sotilasarvoltaan majuri._NEWLINE_7. huhtikuuta 1994 Ruandan p\xc3\xa4\xc3\xa4ministerin Agathe Uwilingiyimanan talo piiritettiin. Taloa suojelevat 15 rauhanturvaajaa riisuttiin aseista, jonka j\xc3\xa4lkeen Uwiligiyimana murhattiin. Rauhanturvaajista viisi ghanalaista vapautettiin, mutta kymmenen belgialaista rauhanturvaajaa kuljetettiin Kigalin sotilasleiriin, jossa heid\xc3\xa4t tapettiin viidakkoveitsill\xc3\xa4 ja ampumalla. Ntuyahaga oli paikalla seuraamassa rauhanturvaajien teloitusta.\n_START_SECTION_\nOikeudenk\xc3\xa4ynti ja tuomio\n_START_PARAGRAPH_\nRuandaan karkotuksen pelossa Ntuyahaga antautui Ruanda-tuomioistuimelle Arushassa, Tansaniassa 8. kes\xc3\xa4kuuta 1998. Marraskuussa oikeudenk\xc3\xa4ynniss\xc3\xa4 h\xc3\xa4n kiisti syytteet. Ntuyahaga vapautettiin syytteist\xc3\xa4 18. maaliskuuta 1999, ja h\xc3\xa4net laskettiin vapaalle jalalle Tansaniaan 29. maaliskuuta 1999._NEWLINE_Vapautumisen j\xc3\xa4lkeen samana p\xc3\xa4iv\xc3\xa4n\xc3\xa4 Tansanian poliisi vangitsi Ntuyahagan laittomana maahanmuuttajana. Seuraavien vuosien aikana sek\xc3\xa4 Ruanda ett\xc3\xa4 Belgia toivoivat Ntuyahagan luovuttamista, jotta h\xc3\xa4nt\xc3\xa4 voitaisiin syytt\xc3\xa4\xc3\xa4 sotarikoksista uudelleen. Luovuttamista koskevat oikeudenk\xc3\xa4ynnit venyiv\xc3\xa4t Tansaniassa, kunnes maaliskuussa 2004 oikeus p\xc3\xa4\xc3\xa4tti h\xc3\xa4nen luovuttamisestaan Belgiaan Ruandan asemesta. Ntuyahaga lensi Belgiaan, jossa h\xc3\xa4net asetettiin tutkintavankeuteen._NEWLINE_Oikeudenk\xc3\xa4ynti Brysseliss\xc3\xa4, Belgiassa alkoi 19. huhtikuuta 2007. Tuomio, 20 vuotta vankeutta kymmenen rauhanturvaajan ja siviilien murhaamisesta, luettiin 5. hein\xc3\xa4kuuta 2007.'